Democraçia

Democraçia - Forma de governo ch'a se baza insci-â sovranitæ popolâ e a garantisce a ogni çittadin a parteçipaçion in piña egualitæ a l'exerçiççio do poei pubbrico.

Drito
Tocche in sciâ democraçia antiga
A democraçia in Greçia 
L’origine da democraçia se fa remontâ a-a fin do 6° sec., quande curminò in Atene un processo de radicâ riforma instituçionâ connesso co-a progresciva preiza de conscença da massa di çittadin-sordatti (opliti) e co-o sviluppo economico ch'o l'interessò despæge regioin da Greçia e di territoi coloniæ. Diffuza sorvettutto da-i equipaggi da flotta atenieize, l’idea democratica a l'allighì fra i ceti meno mosci de çittæ alliæ, creando coscì e baze pe 'na solidarietæ interstatâ, scrolâ de tanto in tanto da di contracorpi oligarchichi. Zonzeiva coscì a completa maturaçion un regime polittico into quæ o poei o spetava a tutti i nasciui liberi, perçò mæximo çittadin a pin tittolo, e a-i strangê ch'avessan riçevuo o drito de çittadinança: scistema caratterizzao da-i prinçippi de l'egualitæ fronte a-a leze (izonomia), da libertæ de paola (isegoria) e da paitæ into concore a-e càrreghe pubbriche (izotimia). 

O nœuvo regimme o s'articolava in varri organi fondamentæ: una sembrea primaia (ἐκκλησία), a-a quæ parteçipava tutti i çittadin mascci adurti, un conseggio (βουλή), che in Atene o l'ea sciortezao in proporçion fra e tribù e investio do compito de formulâ e proposte da sottopoñe a-o giudiççio da sembrea; di magistrati, elezui ò sciortezæ, che restavan in carega a l'uso pe o periodo de un anno con de fonçioin ‘esecutive’ e con obrigo de rendiconto a l'assembrea. Con l’affermâse inti seccoli succescivi de monarchie ellenisteghe a carattere teritoiâ, comença a parabola deschinante da democraçia clascica fin a-o completo desfaçimento, ch'o coincidde grosso moddo con l’estinçion da mæxima çiviltæ ellenistega e con l’avvento da dominaçion romaña.

A democraçia a no l'incontrò di eccescivi consensci presso i intellettoæ do tempo. Inta tipologia de forme de governo descrite da Platon into "Politico" questa a l'è definia comme «governo do nummero» ò «da mortitudine», e a l'è consciderâ a meno boña de forme boñe, fra-e quæ eççelle invece l’aristocraçia, e a meno cattiva de forme cattive, de quæ quella ciu degenerâ a l'è a tirannide. Questa mæxima opinion a l'è condiviza da l'Aristotele ch'o clascifica a democraçia comme una forma degenerâ de "politìa", a constituçion pe antonomaxa, inta quæ o «governo da magiorança» o l'agisce inte l'interesse de tutti. A democraçia a l'è invece o «governo di povei contra i ricchi», e quindi o governo de 'na parte ch'a l'agisce into so escluxivo interesse (Politica, 1279a).

Da Romma a-o Renascimento.
Pe tutta l’epoca romaña, e pe boña parte do Medioevo, a democraçia comme paola a scenta, mentre a mæxima esperiença da politica a se diluisce inte 'na configuaçion ciu vasta, universalistega, assumendo i contegnui tipichi do drito. A res publica romaña a l'esprimme l’idea de 'na «cosa de tutti», ch'a l'è atra cosa de quello «poei do poppolo» do quæ parlava a lengua grega. O concetto de sovranitæ popolâ o ven donque o furcro in gio a-o quæ rœua e riflescioin politiche do periodo roman-medievâ, e o l'arve a stradda a-a distinçion, rivelaase fondamentâ pe e conceçioin moderne da democraçia, fra titolaritæ e exerçiççio do poei. Se da 'n lao, de fæto, vâ o prinçippio enonçiao da Ulpian (Digesto, I, 4,1) che quod principi placuit legis habet vigorem, da l'atro se riconosce che a fonte de legittimaçion de quell’aotoritæ o l'è comonque o poppolo, ch'o detegne o poei a tittolo originaio e o conserva d'atro canto o drito de creâ a lezze a traverso a consoetudine (Giulian, Digesto, I, 3, 32).

O desgugimento da stoia medievâ e renascimentâ, da-o 13° a-o 16° sec., o ripropoñe a-o pensceo politico, ciutosto che o tema da tripartiçion aristotellica de forme de governo, o tema da contrapoxiçion fra regno e repubbrica ò tra repubbrica e prinçipato.

A democraçia moderna
Se a democraçia into so scignificao lettiâ a g'ha pe referente a polis (a çittæ-comunitæ), a democraçia di moderni a s'organizza inte 'n stato teritoiâ esteizo a de vastiscime collettivitæ. A rispetto a-a democraçia antiga, ch'a se configua esençialmente comme democraçia diretta, quella moderna a se connota quindi in primmo lœugo comme democraçia rappresentativa. Ciu in particolâ, a democraçia moderna a l'identiffica quella speçiffica forma de stato into quæ i prinçippi do costituçionalismo liberâ se son fuxi co-o prinçippio da sovranitæ popolâ. Coscì, se o sufraggio universâ (voto) o l'ha sançio a piña affermaçion do coscì dito prinçippio maggioritaio, in base a-o quæ e decixoin son preize da-a magiorança e a minorança a se conforma a quelle, dando piña esprescion a-o prinçippio da sovranitæ popolâ, questo o l'è stæto contempiao da una serie de limmiti e obrighi, votti a garantî i driti de minorançe.

Into dibattito filozofico-giuridico do Nœuveçento s'è d'atro canto evidençiao comme a democraçia a no poss'êse reduta a mero criteio de legittimaçion do poei politico. Segondo C. Schmitt, a conscistiæ inte l'identitæ tra governanti e governæ, mentre H. Kelsen o ritegne ch'a l'agge un fondamento relativistego, in quant'a l'escludde o possesso de veitæ assolue da parte de scingoli ò groppi, amettendo solo che de veitæ relative; o Kelsen o ritegne âtrescì che a democraçia a no pœuzze insci-ô prinçippio de ingualança, ma insci-ô prinçippio de libertæ. Ciu in generâ, despægi aotoî han sottoliniao o rollo essençiâ de garançie de minorançe, definindo democraçie totalitaie i ordenamenti inti quæ seggian assenti ò insuffixenti i meccanismi giuridichi votti a limitâ o poei de magiorançe. Atri studioxi han prefeio parlâ de democraçie constituçionæ, mettendo in rilevo a centralitæ da Constituçion; in tâ conceçion i driti costituçionæ no son ciu inteixi solo comme limmiti (a-a mainea de J.-J. Rousseau) ma comme strumenti essençiæ de l'ordenamento democratego-liberâ.

A Constituçion italiaña a l'afferma (art. 1) che o popolo o l'exerçita a sovranitæ (da quæ o l'è o soo titolâ) escluxivamente inte forme e inti limiti stabilii da-a Constituçion mæxima (art. 1). Partindo da tâ prinçippio, e fando rifeimento ascì a-e dispoxiçioin constituçionæ immediatamente sucescive (art. 2 e 3), C. Mortati o l'ha sostegnuo a coessençialitæ de forma repubbricaña e forma democratega do Stato italian, e o l'ha quindi ritegnuo che a garançia da primma a vaise ascì pe a segonda (art. 139 Cost.). Tâ texi, fæta proppia da-o V. Crisafulli ascì, a l'è stæta contestâ da-o C. Esposito, insci-â base da texi segondo a quæ pe definî democratica a forma de Stato no saiæ bastante caratteizâla comme repubbrica. A dotriña sucesciva, e a mæxima giurisprudença constituçionâ, han accugeito e texi do Mortati, scichè se ritegne zœumoæ paçiffico che o prinçippio democratico o rentre tra i prinçippi supremi de l'ordenamento constituçionâ (C. cost., sent. 18/1982 e 394/2006) e ço è tra quelli prinçippi che no pœuan ese ogetto de revixon constituçionâ (C. cost., sent. 1146/1988).

Instruçion
Con l’esprescion democraçia scolastega, e e conscimile "drito a-o studdio" e "democratizzaçion de l'educaçion", se fa rifeimento a-a promoçion de condiçioin che consentan a tutti i çittadin de fruî de l'instruçion a-i so despægi livelli, a-o fin de conseguî o pin sviluppo da persoña umaña e o so conscente exerçiççio di driti çivî, sociali e profescionæ; in segondo lœugo, a-e forme e a-i moddi de parteçipaçion a-a gestion de instituçioin scolasteghe da parte di utenti e di atri soggetti interessæ a-o so fonçionamento, into quaddro de 'n orientamento votto a avexinâ i serviççi educativi a-e exigençe da comunitæ, superando ò amermando e ligagge do centralismo burocratico. Se tratta de doe dimenscioin in quarche mezua complementæ: l’uña a mette in rilevo l’ingualitæ fronte a-i procesci de l'instruçion, l’atra a sottolinnia a parteçipaçion comuña a-o governo de instituçioin educative.

Sotta o profî de l'oferta formativa, l’esperiença e i analixi statisteghe han de maniman dimostrao che, nonostante a sorprendente espanscion da scolarizaçion, l’accesso a l'instruçion riconosciua a tutti o no l'asegua una corispondente ariescia inti studdi. Into tentativo de superâ tæ inegualitæ e politiche scolasteghe de benben di paixi han elaboao de mezue e sperimentao de riforme che, pù inta divescitæ de scituaçioin, mescian longo de direttrixe prioitaie. Uña de queste a conçerne l’estenscion de l'educaçion prescolâ, inta convinçion che proppio inta primma infançia segge poscibile remediâ a-e condiçioin de dezavantaggio sccioie da-i ambienti de proveniença. A segonda linnia de tendença a l'è conscistia into rimandâ ciu avanti into tempo a çernia de l'indriçço d'instruçion segondaia, a terça into progrescivo ampliamento de fonçioin educative da scœua. De ciu recente individuaçion a l'è a linnia ch'a resguarda i problemi da ‘formaçion continnoa’, inte l'intento d'ófrî a-i çittadin di oportunitæ diverscificæ de formaçion inte tutto o corso da so vitta.

Pe quant'atten a-o versante da parteçipaçion a-o governo e a-a gestion de instituçioin educative, o fenommeno da contestaçion studentesca, sviluppouse sorvettutto inti paixi ocidentæ tra a fin di anni 1960 e i primmi anni 1970, o l'ha allargao l’exigença parteçipativa di studenti mæximi inte decixoin in sciô fonçionamento de instituçioin scolasteghe. S'è posto ôtr'a ço o problema de 'na mao coresponsabilizaçion do personâ doxente e di atre figue de esperti (psicolloghi, tecnichi da programmaçion, de orientamento ecc.) inpricæ inti procesci de instruçion, nonchè di rappresentanti de comunitæ locale, di organizzaçioin di datoî de lao e di laoei.

In Italia, a decretaçion delegâ do 1974, conseguente a-a lezze dellega 477/30 luggio 1973, a l'ha proveduo a-o riordenamento di organi collegiæ da scœua; una nœuva riorganizzaçion a l'è stæta œuviâ co-o d. legisl. 233/30 zugno 1999. Inte l'ottica da democraçia scolastega va pù lezuo o reconoscimento a tutte e instituçioin scolasteghe e educative de l'aotonomia organizativa, didattica, de riçerca e sperimentaçion, concretao con d.p.r. 275/8 março 1999, intrao in vigô o 1° settembre 2000.

Sciençe sociæ
Democraçia d’élite e democraçia de massa
O processo de democratizaçion di scistemi politichi contemporanni se pœu descrive esençialmente into passaggio da-o Stato liberâ de democraçia ‘limitâ’ (democraçia d’élite) a-o Stato sociâ de democraçia 'diffuza' (democraçia de massa). R. Dahl o poñe a-a base de questo processo doe tendençe: a liberalizaçion, ossæ o grao into quæ son amissi o dissenso, l’opoxiçion e a competiçion tra e despægie forçe politiche ò politicamente rilevante; l’incluxivitæ, ossæ a proporçion de çittadin ch'han tittolo a parteçipâ in moddo diretto ò indiretto a-e decixoin collettive. E despægie poscibilitæ d'incroxo fra queste dimenscioin dan moddo de costruî una tipologia di scistemi politichi democrateghi, distinguendoli in oligarchie competitive, egemonie includente e poliarchie. A sequença storica de questi modelli se pœu rintraççâ into passaggio da-a democraçia d'élite a-a democraçia de massa, e questa tranxiçion a trœuva riscontro segge insci-ô cian di rifeimenti teorichi che di referenti storichi. Insci-ô cian teorico a se riflette into contrasto fra elitismo e pluralismo.

Democraçia d’élite 
I anallixi che se refan a-i assonti elitisteghi (G. Mosca, V. Pareto e R. Michels) ritegnan che a sovranitæ popolâ a segge un ideâ astræto ch'o no pœu corisponde a nisciuña realtæ de fæto, percose in ogni regime politico, quæ ch'a segge a so formula, l'è sempre una minorança quella ch'a detegne o poei effettivo. Questa impostaçion a l'è in parte corezua da-o J. Schumpete, segondo o quæ gh'è democraçia là onde gh'è despægi groppi in concorença fra lô pe a conquista do poei a traverso a competiçion elettorâ.

Democraçia de massa 
A l'estremo oposto e teorie pluraliste (R. Dahl, R. Dahrendorf) apontan ciutosto a ridefinî o concetto de leadership in termi democratichi, ísàndo o prinçippio do pluralismo a dæto constitutivo da struttua sociâ. A-o so interno a democraçia a se definisce in particolâ comme un scistema de instituçionalizzaçion di confliti mediante precise regole do zœugo. A propoxito de questo insemme de regole formalizzæ che caratterizzan e poliarchie reæ s'è parlao de democraçia proceduâ in contrapoxiçion a-a democraçia sostançiâ (H. Kelsen). Insci-ô cian de generalizzaçioin storiche o processo de democratizzaçion o se caratterizza pe l’estenscion di driti de çittadinança e pe o so impatto insci-â struttua sociâ: ciu precizamente inta tranxiçion da un regime de çittadinança çivî, into quæ se limmita a garantî i driti de libertæ personâ, a un regime de çittadinança politica, ch'o prevedde l’instituçion do sufraggio universâ, fin a-o regime de çittadinança sociâ ch'o pòstula l’egualitæ di oportunitæ (R. Bendix).

Democraçia normativa e democraçia empirica
Inti anallixi moderne da democraçia s'è in parte renonçiao a-a riçerca di attributi assiologichi e se prefeisce descrive i scistemi democrateghi insci-â base de tipologie che tegnan in adeguao conto a corespondença co-i fæti. Fra e ciu importante clascificaçioin di regimi democrateghi se poñe quelle a carattere instituçionâ che i distinguan insci-â base de despæge forme de governo. Da questo ponto de vista l'è ancon seguia a differença d'antiga tradiçion fra democraçia prescidençiâ e democraçia parlamentâ. In sce 'n atro versante – quello da sciença politica d'orientamento empirista – se colloca a tipologia de A. Lijphart inta quæ intra in conscideraçion e variabile da cortua politica de 'n paise (frammentâ ò omogennia) e di comportamenti de élites (conflitoæ ò consensoæ). 

S'ha coscì di scistemi a democraçia consociativa (Paixi Basci, Belgio); scistemi de democraçia centriffuga (Italia, Spagna); scistemi de democraçia centrippeta (Gran Bretagna, Sveçia); scistemi de democraçia depoliticizzâ. L’inscindibilitæ fra dimenscion normativa e dimenscion empirica da democraçia a rende tuttavia precaia qualonque definiçion scistematega da democraçía. No existe de fæto arcun regime contemporannio, qualonque segge a so forma de governo, ch'o no se definisce ‘democratego’ aomanco pe quarche aspetto. O che o dimostra l’universalitæ da democraçia into mondo moderno comme valô prescritivo, ma ascì l’estrema variabilitæ di so referenti empirichi. Ço nonostante se pœu affermâ a condiçion de democratiçitæ di scistemi politichi quande se veifiche inte questi una necessaia corispondença fra i atti de governo e i interesci de quelli che ne son toccæ.

Questa condiçion a l'è soddisfæta normalmente da-a presença de çerti parammetri invarianti (struttue e modelli normativi) che se pœu consciderâ quante meno comme âtretànti prerequixii minnimi da democraçía:
 l’existença de regole consensoalmente açetæ e vallide pe tutti;
 l’existença de eleçioin libbie, periodiche e corette, a traverso e quæ segge dæta a tutti i çittadin a poscibilitæ de concore a-a formaçion da voentæ collettiva; 
 l’existença de 'na pluralitæ de groppi politichi organizæ;
 l’existença d'adeguæ mezi de tutela de minorançe;
 l’existença de meccanismi de controllo e d'informaçion.

 Atri progetti 

Categorîa:filozofîa
Categorîa:Diritto
Categorîa:Politica